A Bizottság 20/2002/EK rendelete

(2001. december 28.)

az 1452/2001/EK, az 1453/2001/EK és az 1454/2001/EK tanácsi rendelettel bevezetett, a legkülső régiók ellátására vonatkozó egyedi intézkedések részletes végrehajtási szabályainak megállapításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel az egyes mezőgazdasági termékek tekintetében Franciaország tengerentúli megyéinek javára egyedi intézkedések bevezetéséről és a 72/462/EGK irányelv módosításáról, valamint az 525/77/EGK és 3763/91/EGK (Poseidom) rendeletek hatályon kívül helyezéséről szóló, 2001. június 28-i 1452/2001/EK tanácsi rendeletre [1] és különösen annak 3. cikke (5) bekezdésének második albekezdésére, 3. cikke (6) bekezdésére, 6. cikke (5) bekezdésére, 7. cikke (2) bekezdésére, 22. cikkére és 26. cikke második bekezdésére,

tekintettel az egyes mezőgazdasági termékek tekintetében az Azori-szigetekre és Madeira javára egyedi intézkedések bevezetéséről és az 1666/92/EGK rendelet (Poseima) hatályon kívül helyezéséről szóló, 2001. június 28-i 1453/2001/EK tanácsi rendeletre [2] és különösen annak 3. cikke (5) bekezdésének második albekezdésére, 3. cikke (6) bekezdésének első és második albekezdésére, 4. cikke (5) bekezdésére, 12. cikke (2) bekezdésére, 34. cikkére és 38. cikke második bekezdésére,

tekintettel az egyes mezőgazdasági termékek tekintetében a Kanári-szigetek javára egyedi intézkedések bevezetéséről és az 1601/92/EGK rendelet (Poseican) hatályon kívül helyezéséről szóló, 2001. június 28-i 1454/2001/EK tanácsi rendeletre [3] és különösen annak 3. cikke (5) bekezdésének második albekezdésére, 3. cikke (6) bekezdésére és 4. cikke (5) bekezdésére, 7. cikke (2) bekezdésének első albekezdésére, 20. cikkére és 24. cikke második bekezdésére,

mivel:

(1) A legutóbb az 1736/96/EK rendelettel [4] módosított 131/92/EGK bizottsági rendeletet [5], a legutóbb a 2596/93/EGK rendelettel [6] módosított 1696/92/EGK bizottsági rendeletet [7] és a legutóbb az 1620/1999/EK rendelettel [8] módosított 2790/94/EGK bizottsági rendeletet [9], amelyek Franciaország tengerentúli megyéinek, az Azori-szigetek és Madeira, valamint a Kanári-szigetek bizonyos mezőgazdasági termékekkel történő ellátásával kapcsolatos meghatározott szabályok végrehajtására vonatkozó közös, részletes szabályok megállapításáról szólnak, több alkalommal módosították. Ezenkívül, az 1452/2001/EK, az 1453/2001/EK és az 1454/2001/EK rendeletek módosításainak és a felgyülemlett tapasztalatok ismeretében a jogszabályok egyszerűsítése érdekében a három végrehajtási rendeletet egyetlen rendeletbe kell átdolgozni.

(2) Az ellátásra vonatkozó egyedi intézkedések keretében támogatásra jogosult termékek tekintetében az előzetes ellátási mérleg kidolgozásához és módosításához részletes végrehajtási szabályokat kell megállapítani.

(3) Bizonyos, behozatali vámmentességet élvező mezőgazdasági termékekhez jelenleg is behozatali engedélyre van szükség. A közigazgatási eljárás egyszerűsítése érdekében szükséges a behozatali engedélyeknek a behozatali vámmentességre vonatkozó intézkedések támogatására való felhasználása.

(4) Egy, a behozatali vám alóli mentességre vonatkozó intézkedések támogatására szolgáló okmányt kell használni a többi olyan mezőgazdasági termék esetében is, amelyeknél nincs szükség behozatali engedélyre. Erre a célra a behozatali engedély alapján kiállított mentességi bizonyítványt kell használni.

(5) Az ellátásra vonatkozó egyedi intézkedések keretein belül a közösségi termékek ellátásának támogatására szolgáló összeg meghatározására részletes szabályokat kell megállapítani. Ezeknek a szabályoknak figyelemmel kell lenniük az ellátásnak a legkülső régiók távoli és elszigetelt helyzete következtében felmerülő kiegészítő költségeire, amely jelentős hátrányt jelent a szóban forgó régiók számára. A közösségi termékek versenyképességének megőrzése érdekében e támogatásnak tekintettel kell lennie az exportra alkalmazott árakra is.

(6) Igazgatási támogatásként, a közösségi termékekre vonatkozó támogatási rendszer működtetése a behozatali engedély formanyomtatványának, a továbbiakban: "támogatási bizonyítvány" használatával történhet.

(7) Az ellátásra vonatkozó egyedi intézkedések működtetéséhez a fenti okmányok kiadására vonatkozóan a mezőgazdasági termékek import- és exportengedélyei, valamint előzetes megerősítő igazolási rendszere alkalmazásának közös részletes szabályainak meghatározásáról szóló, 2000. június 9-i 1291/2000/EK bizottsági rendelet [10] szerinti behozatali engedélyekre alkalmazandó rendes szabályoktól eltérő részletes szabályokra van szükség.

(8) Az ellátásra vonatkozó egyedi intézkedések működtetésének kettős célja van: egyrészt az engedélyek és bizonyítványok gyors kiadásának biztosítása, különösen azzal, hogy a továbbiakban nem írják elő minden esetben előzetes biztosíték letétbe helyezését, valamint a közösségi termékek ellátására nyújtott támogatás gyors kifizetése révén. Másrészt a műveletek ellenőrzésének és nyomon követésének biztosítása és az igazgató hatóságoknak a rendszer céljai elérésének megállapításához szükséges eszközökkel való ellátása, amely célok különösen a következők: egyes mezőgazdasági termékekkel való rendszeres ellátás biztosítása és a legkülső régiók földrajzi helyzetéből fakadó hatások ellensúlyozása, biztosítva, hogy a rendszerből származó előnyök gyakorlatilag is eljussanak addig a szintig, ahol a végfelhasználónak szánt termék a piacra kerül.

(9) A fenti eszközök egyike az ellátásra vonatkozó egyedi intézkedések kereteiben gazdasági tevékenységet kifejtő kereskedők nyilvántartásba vétele. A nyilvántartott kereskedők jogosultak a rendszer kedvezményeire, feltéve hogy eleget tesznek a közösségi és nemzeti szabályokban megállapított kötelezettségeknek. A kérelmezők jogosultak a nyilvántartásba vételre, feltéve hogy eleget tesznek a rendszer működtetésének elősegítését szolgáló bizonyos objektív követelményeknek.

(10) A rendszer működtetésére vonatkozó részletes szabályoknak biztosítaniuk kell, hogy az 1452/2001/EK, az 1453/2001/EK és az 1454/2001/EK rendeletek által előírt előzetes ellátási mérlegben rögzített mennyiségek tekintetében, a nyilvántartott kereskedők megkapják az engedélyt vagy bizonyítványt a saját számlára végzett kereskedelmi ügyletekben szereplő termékekre és mennyiségekre, a művelet valódiságát és az engedély vagy bizonyítvány kérelmezésének szabályszerűségét bizonyító okmányok bemutatása mellett.

(11) A rendszer kedvezményeiben részesülő műveletek nyomon követése szükségessé teszi többek között az engedélyek vagy bizonyítványok érvényességi idejének hozzáigazítását a légi vagy tengeri szállítás követelményeihez, az engedély vagy bizonyítvány hatálya alá tartozó szállítási műveletek gyors elvégzésére vonatkozó bizonyíték szolgáltatását és az okmány jogosultjára ruházott jogok és kötelezettségek átruházásának tilalmát.

(12) A behozatali vámmentesség formájában nyújtott kedvezményeket és a közösségi termékek támogatását úgy kell továbbhárítani, hogy azok a termelési költségekben és a végfelhasználó által fizetett árban is megjelenjenek. A kedvezmények tényleges továbbhárításának biztosítása érdekében ennek megfelelően ellenőrzésekre van szükség.

(13) Az 1452/2001/EK, az 1453/2001/EK és az 1454/2001/EK rendeletek előírják, hogy az ellátásra vonatkozó egyedi intézkedések által biztosított kedvezményekben részesülő termékeket nem exportálhatják tovább harmadik országokba, és nem irányíthatják vissza a Közösség többi részébe. Ezek a rendeletek mindazonáltal ettől az elvtől korlátozott számú eltérést tesznek lehetővé, amelyek az érintett régiótól függően változnak. Az eltérések alkalmazásának ellenőrzésére részletes szabályokat kell megállapítani. Különösen a Kanári-szigetek, az Azori-szigetek és Madeira hagyományos exportjában és áruszállítmányaiban, illetve Franciaország tengerentúli megyéinek hagyományos áruszállítmányaiban szereplő feldolgozott termékmennyiségeket a Poseican, a Poseima és a Poseidom intézkedések hatálybalépését megelőzően, az 1989., 1990. és 1991. évben a hatáskörrel rendelkező hatóságok által megállapított átlagos export és áruszállítás alapján kell meghatározni. A feldolgozatlan termékek vagy az 1454/2001/EK rendelet által előírt módon a helyi kiszerelésű csomagolt termékek vonatkozásában az újrakivitel engedélyezésének feltételeit szintén meg kell állapítani. Végül, a regionális kereskedelem ösztönzése érdekében az 1452/2001/EK és az 1453/2001/EK rendeletek által előírt módon helyben feldolgozott termékek exportjának engedélyezésére vonatkozó feltételeket is meg kell állapítani.

(14) A 2177/92/EGK bizottsági rendeletben [11] előírt, az Azori-szigetek, Madeira és a Kanári-szigetek tekintetében a "C" cukor szállítására vonatkozó behozatali vámmentességgel kapcsolatos intézkedések alkalmazását az 1260/2001/EK tanácsi rendelet [12] 10. cikk (1) bekezdésében említett időszak alatt folytatni kell.

(15) A fogyasztók, illetve a kereskedők gazdasági érdekeinek védelme érdekében a megfelelő és tisztességes piaci minőségtől eltérő minőségű termékeket legkésőbb azok első forgalomba hozatalakor az ellátásra vonatkozó egyedi intézkedések köréből ki kell zárni, illetve meg kell tenni a megfelelő intézkedéseket, amennyiben e követelmény nem teljesült.

(16) A legkülső régiók tekintetében hatályban lévő partnerségi eljárások alapján a hatáskörrel rendelkező hatóságoknak meg kell állapítaniuk a rendszer igazgatásának és felügyeletének biztosításához szükséges részletes igazgatási szabályokat. Továbbá, az intézkedések megfelelő felügyeletének biztosítása érdekében szabályokat kell meghatározni a végrehajtandó ellenőrzésekről. Ennek megfelelően meg kell határozni a bevezetett mechanizmusok zökkenőmentes működését biztosító igazgatási szankciókat.

(17) A intézkedések végrehajtásának értékelése érdekében a hatáskörrel rendelkező hatóságoknak a Bizottság felé időszakos jelentést kell tenniük.

(18) A támogatás legalacsonyabb szintjének meghatározásához szükséges adatfeldolgozás, valamint Franciaország tengerentúli megyéi, az Azori-szigetek és Madeira tekintetében a francia és portugál hatóságoknak az új igazgatási követelményeknek való megfelelés biztosítása érdekében e rendelet egyes előírásait később kell alkalmazni.

(19) Az e rendeletben megállapított rendelkezések összhangban állnak valamennyi érintett irányítóbizottság véleményével,

ELFOGADTA EZT A RENDELETET:

I. FEJEZET ÁLTALÁNOS RENDELKEZÉSEK

1. cikk

Cél

Ez a rendelet az 1452/2001/EK rendelet 2. cikkében, az 1453/2001/EK rendelet 2. cikkében, valamint az 1454/2001/EK rendelet 2. cikkében előírt előzetes ellátási mérlegre vonatkozó intézkedések keretein belül Franciaország tengerentúli megyéi, az Azori-szigetek és Madeira, valamint a Kanári-szigetek tekintetében a behozatali vámmentességi intézkedések és az ellátásra vonatkozó közösségi intézkedések részletes végrehajtási szabályait állapítja meg.

2. cikk

Fogalommeghatározások

E rendelet alkalmazásában:

a) "legkülső régiók": a Szerződés 299. cikkének (2) bekezdésében említett régiók, Franciaország valamennyi tengerentúli megyéjét külön legkülső régiónak tekintve;

b) "hatáskörrel rendelkező hatóságok": azon tagállam által megjelölt hatóságok, amelynek az érintett legkülső régió a részét képezi.

II. FEJEZET ELŐZEZES ELLÁTÁSI MÉRLEG

3. cikk

Az előzetes ellátási mérleg valamennyi legkülső régió esetében minden naptári évre meghatározza az ellátási szükségletnek megfelelő mennyiségeket. Ezeket végrehajtásuk pillanatnyi állapotára és a helyi termelési helyzetre való tekintettel módosítani lehet.

III. FEJEZET BEHOZATAL HARMADIK ORSZÁGOKBÓL

1. SZAKASZ Behozatali engedély bemutatásához kötött termékek behozatala

4. cikk

Behozatali engedélyek

(1) Behozatali engedély bemutatásához kötött termékek esetében az 1452/2001/EK rendelet 3. cikkének (1) bekezdésében, az 1453/2001/EK rendelet 3. cikke (1) bekezdésének első albekezdésében, valamint az 1454/2001/EK rendelet 3. cikke (1) bekezdésének első albekezdésében meghatározott behozatali vámmentesség feltétele a behozatali engedély bemutatása.

(2) Az érintett felek kérelmére a hatáskörrel rendelkező hatóságok az előzetes ellátási mérlegben meghatározott határértékeken belül kiadják a behozatali engedélyeket.

Az engedélyeket az 1291/2000/EK rendelet I. mellékletében található minta szerint kell kiállítani.

(3) A behozatali engedélyre vonatkozó kérelmek és a behozatali engedélyek 20. rovatának tartalmaznia kell a következő bejegyzések egyikét:

a) Franciaország tengerentúli megyéiben:

i. "a feldolgozó-, illetve a csomagolóipar számára szánt termékek";

ii. "mezőgazdasági ráfordításként felhasználandó termékek";

iii. "az 1452/2001/EK rendelet 7. cikke (1) bekezdésének megfelelően importált, hízlalásra szánt szarvasmarhafélék";

b) az Azori-szigeteken és Madeirán:

i. "a feldolgozó-, illetve a csomagolóipar számára szánt termékek";

ii. "mezőgazdasági ráfordításként felhasználandó termékek";

iii. "az 1453/2001/EK rendelet 12. cikke (1) bekezdése a) pontjának megfelelően importált, hízlalásra szánt szarvasmarhafélék";

c) a Kanári-szigeteken:

i. "a feldolgozó-, illetve a csomagolóipar számára szánt termékek";

ii. ii "közvetlen fogyasztásra szánt termékek";

iii. "mezőgazdasági ráfordításként felhasználandó termékek";

iv. "az 1454/2001/EK rendelet 7. cikke (1) bekezdése harmadik albekezdésének megfelelően importált, hízlalásra szánt szarvasmarhafélék".

A behozatali engedélyre vonatkozó kérelmek és a behozatali engedélyek 20. rovatának minden esetben tartalmaznia kell a következő bejegyzéseket: "behozatali vámmentesség" és "[a legkülső régió neve]-i használatra szóló engedély".

(4) A behozatali engedélyek 12. rovatában meg kell jelölni az érvényességi idő utolsó napját.

(5) A behozatali engedélyben meghatározottakat meghaladó mennyiségekre behozatali vámot kell kivetni. Az 1291/2000/EK rendelet 8. cikke (4) bekezdésében előírt 5 %-os tűréshatár megengedett, amennyiben az azzal kapcsolatos vámot megfizetik.

2. SZAKASZ A behozatali engedély bemutatásához nem kötött termékek behozatala

5. cikk

Mentességi bizonyítványok

(1) Behozatali engedély bemutatásához nem kötött termékek esetében az 1452/2001/EK rendelet 3. cikkének (1) bekezdésében, az 1453/2001/EK rendelet 3. cikke (1) bekezdésének első albekezdésében, valamint az 1454/2001/EK rendelet 3. cikke (1) bekezdésének első albekezdésében meghatározott behozatali vámmentesség feltétele mentességi bizonyítvány bemutatása.

(2) A mentességi bizonyítványokat az 1291/2000/EK rendelet I. mellékletében található behozatali engedély alapján kell kiállítani.

Az 1291/2000/EK rendelet 8. cikkének (5) bekezdése, 13., 15., 17., 18., 21., 23., 26., 27., 29–33., és 36–41. cikke értelemszerűen alkalmazandó e rendeletre.

(3) A "mentességi bizonyítvány" szavakat a bizonyítvány bal felső részére kell nyomtatni vagy pecsételni.

(4) Az érintett felek kérésére a hatáskörrel rendelkező hatóságok az előzetes ellátási mérlegben meghatározott határértékeken belül kiadják a mentességi bizonyítványokat.

(5) A mentességi bizonyítványra vonatkozó kérelmek és a mentességi bizonyítványok 20. rovatának tartalmaznia kell a következő bejegyzések egyikét:

a) Franciaország tengerentúli megyéiben:

i. "a feldolgozó-, illetve a csomagolóipar számára szánt termékek";

ii. "mezőgazdasági ráfordításként felhasználandó termékek";

b) az Azori-szigeteken és Madeirán:

i. "a feldolgozó-, illetve a csomagolóipar számára szánt termékek";

ii. "közvetlen fogyasztásra szánt termékek";

iii. "mezőgazdasági ráfordításként felhasználandó termékek";

c) a Kanári-szigeteken:

i. "a feldolgozó-, illetve a csomagolóipar számára szánt termékek";

ii. "közvetlen fogyasztásra szánt termékek";

iii. "mezőgazdasági ráfordításként felhasználandó termékek".

A mentességi bizonyítványra vonatkozó kérelmek és a mentességi bizonyítvány 20. rovatának minden esetben tartalmaznia kell a következő bejegyzéseket: "behozatali vámmentesség" és "[a legkülső régió neve]-i felhasználásra szóló engedély".

(6) A behozatali engedélyek 12. rovatában meg kell jelölni az érvényességi idő utolsó napját.

IV. FEJEZET KÖZÖSSÉGI ELLÁTÁS

6. cikk

A támogatás rögzítése

A távolság kompenzálására szánt támogatás rögzítése érdekében a Bizottság tekintetbe veszi az érintett legkülső régiók ellátásakor felmerülő különleges költségeket, úgy mint a kiegészítő szállítás és közbenső átrakodás költségeit.

Az elszigetelt jelleg és a legkülső fekvés kompenzálására szánt támogatás rögzítése érdekében a Bizottság tekintetbe veszi a piac kis méretéből fakadó helyi feldolgozással kapcsolatos meghatározott kiegészítő költségeket, az ellátás biztonságának biztosításának szükségességét és az érintett legkülső régiók termékeinek különleges minőségi követelményeit.

A Bizottság rögzíti a támogatás átalányösszegű legalacsonyabb szintjét.

Amennyiben a Bizottság által a hasonló termékek exportja után nyújtott visszatérítés legmagasabb szintje a fenti legalacsonyabb átalánytámogatás szintjét meghaladja, a nyújtott támogatás nem haladhatja meg az említett visszatérítés összegét.

Nem nyújtható támogatás az olyan termékekkel való ellátásra, amelyek egy másik legkülső régióban az ellátásra vonatkozó különleges intézkedések által biztosított kedvezményben már részesülnek.

7. cikk

Támogatási bizonyítványok

(1) A támogatás kifizetése teljes mértékben kihasznált támogatási bizonyítvány bemutatásakor történik.

A támogatási bizonyítványok bemutatása a támogatásra való pályázással egyenértékű. A vis maior és az éghajlati rendellenességek esetének kivételével, a bizonyítványokat a jóváírás napjától számított 30 napon belül kell bemutatni. A határidő túllépése esetén a támogatás a késés minden napja után 5 %-kal csökken.

A támogatást a hatáskörrel rendelkező hatóságok a felhasznált támogatási bizonyítvány benyújtásától számított legfeljebb hatvan napon belül fizetik ki, kivéve:

a) vis maior vagy éghajlati rendellenesség esetét, illetve

b) amennyiben a támogatási jogosultságra vonatkozóan igazgatási vizsgálatot indítottak. Ilyen esetekben a kifizetésre csak a jogosultság elismerését követően kerülhet sor.

(2) A támogatási bizonyítványt az 1291/2000/EK rendelet I. mellékletében található behozatali engedély alapján kell kiállítani.

Az 1291/2000/EK rendelet 8. cikkének (5) bekezdése, 13., 15., 17., 18., 21., 23., 26., 27., 29–33., és 36–41. cikke értelemszerűen alkalmazandó e rendeletre.

(3) A "támogatási bizonyítvány" szavakat a bizonyítvány bal felső részére kell nyomtatni vagy pecsételni.

A bizonyítvány 7. és 8. rovatát át kell húzni.

(4) A támogatási bizonyítványra vonatkozó kérelmek és a támogatási bizonyítványok 20. rovatának tartalmaznia kell a következő bejegyzések egyikét:

a) Franciaország tengerentúli megyéiben:

i. "a feldolgozó-, illetve a csomagolóipar számára szánt termékek";

ii. "mezőgazdasági ráfordításként felhasználandó termékek";

b) az Azori-szigeteken és Madeirán:

i. "a feldolgozó-, illetve a csomagolóipar számára szánt termékek";

ii. "közvetlen fogyasztásra szánt termékek";

iii. "mezőgazdasági ráfordításként felhasználandó termékek";

iv. "az 1453/2001/EK rendelet 12. cikke (1) bekezdése b) pontjának megfelelően behozott, hízlalásra szánt élő állatok";

c) a Kanári-szigeteken:

i. "a feldolgozó-, illetve a csomagolóipar számára szánt termékek";

ii. "közvetlen fogyasztásra szánt termékek";

iii. "mezőgazdasági ráfordításként felhasználandó termékek";

iv. "az 1454/2001/EK rendelet 7. cikk (1) bekezdése harmadik albekezdésének megfelelően behozott, hízlalásra szánt élőállatok".

Ennek a bekezdésnek az alkalmazásában a fajtatiszta állatokat, a kereskedelmi forgalomban lévő fajtákhoz tartozó állatokat és tojástermékeket mezőgazdasági ráfordításként kell kezelni.

A támogatási bizonyítványra vonatkozó kérelmek és a támogatási bizonyítványok 20. rovatának tartalmaznia kell a következő bejegyzést: "[a legkülső régió neve]-i felhasználásra szóló bizonyítvány".

(5) A támogatási bizonyítványok 12. rovatában meg kell jelölni az érvényességi idő utolsó napját.

(6) Az támogatás érvényes összege a támogatási bizonyítvány iránti kérelem benyújtásának napján hatályban levő összeg.

(7) Az érintett felek kérelmére a hatáskörrel rendelkező hatóságok az előzetes ellátási mérlegben megállapított határértékeken belül kiadják a támogatási bizonyítványokat.

V. FEJEZET KÖZÖS RENDELKEZÉSEK

8. cikk

A kedvezmények továbbhárítása a végfelhasználó felé

(1) Az 1452/2001/EK, az 1453/2001/EK és az 1454/2001/EK rendeletek alkalmazásában: "kedvezmény": behozatali vámmentesség vagy az említett rendeletekben előírt közösségi támogatás.

(2) Az 1452/2001/EK rendelet alkalmazásában: "végfelhasználó":

a) a feldolgozóipar részére és emberi fogyasztásra szánt termékek esetén:

i. a támogatásnak a távolságot, elszigeteltséget és a legkülső fekvést kompenzálni hivatott része tekintetében a végső feldolgozó vagy csomagoló;

ii. a támogatásnak a kiviteli árak figyelembevételére hivatott kiegészítő része tekintetében a fogyasztó;

b) mezőgazdasági ráfordításként való felhasználásra, különösen takarmányozásra szánt termékek esetén a mezőgazdasági termelő.

(3) Az 1453/2001/EK rendelet alkalmazásában: "végfelhasználó":

a) a közvetlen fogyasztásra szánt termékek esetén a fogyasztó.

b) a feldolgozó-, illetve a csomagolóipar részére és az emberi fogyasztásra szánt termékek esetén:

i. a támogatásnak a távolságot, elszigeteltséget és a legkülső fekvést kompenzálni hivatott része tekintetében a végső feldolgozó vagy csomagoló;

ii. a támogatásnak a kiviteli árak figyelembevételére hivatott kiegészítő része tekintetében a fogyasztó;

c) a feldolgozó-, illetve a csomagolóipar részére takarmányozásra és mezőgazdasági ráfordításként való felhasználásra szánt termékek esetén a mezőgazdasági termelő.

(4) A hatáskörrel rendelkező hatóságok minden szükséges intézkedést megtesznek annak ellenőrzésére, hogy a behozatali vámmentességből vagy a közösségi támogatás engedélyezéséből származó kedvezmények valóban továbbhárulnak a végfelhasználóra. Ennek során megállapíthatják a kereskedelmi árréseket és az egyes érintett kereskedők által alkalmazott árakat.

Ezekről az intézkedésekről, különösen a támogatási kedvezmények továbbhárításának megállapítására szolgáló ellenőrzési pontokról és bármely módosításról értesíteni kell a Bizottságot.

9. cikk

A kereskedők nyilvántartása

(1) A behozatali engedélyeket, a mentességi bizonyítványokat és a támogatási bizonyítványokat kizárólag a hatáskörrel rendelkező hatóságok által nyilvántartásba vett kereskedők számára lehet kiállítani.

(2) A Közösség területén működő valamennyi kereskedő kérheti a nyilvántartásba való bejegyzését.

A nyilvántartásba való bejegyzés a következő feltételekhez kötött:

a) a kereskedőknek rendelkezniük kell az érintett ágazatokban való tevékenység elvégzéséhez szükséges eszközökkel, szervezettel és jogi engedélyekkel, és különösen meg kell felelniük a hatóságok által az üzleti számvitel és adózás tekintetében előírt kötelezettségeknek;

b) a kereskedőknek képeseknek kell lenniük arra, hogy tevékenységük végzését az érintett legkülső régiókban biztosítsák;

c) az érintett legkülső régiók tekintetében az ellátásra vonatkozó egyedi intézkedések keretében és ezeknek a intézkedéseknek a célkitűzéseivel összhangban, a kereskedőknek a következőket kell vállalniuk:

i. a hatáskörrel rendelkező hatóságokkal azok felhívására közölnek minden lényeges információt a kereskedelmi tevékenységükre vonatkozóan, különösen az árak és az alkalmazott haszonkulcsok tekintetében;

ii. kizárólag a saját nevükben és a saját számlájukra tevékenykednek;

iii. olyan engedély, illetve bizonyítvány kiállítása iránti kérelmeket nyújtanak be, amelyek az érintett termékek eladása tekintetében valódi kapacitásukkal arányban állnak, ezt a kapacitást objektív tényezőkre történő hivatkozással bizonyítva;

iv. tartózkodnak a bármely módon mesterséges termékhiányt előidéző tevékenységtől és a rendelkezésre álló termékek mesterségesen alacsony áron való forgalomba hozatalától;

v. biztosítják, a hatáskörrel rendelkező hatóságok számára kielégítő módon és a mezőgazdasági termékeknek az érintett legkülső régiókban való eladásakor, hogy a kapott kedvezményeket továbbhárítják a végfelhasználó részére.

(3) A (2) bekezdés első albekezdésében említett nyilvántartásba vétel kérelmezésekor az érintett legkülső régiókba az ellátásra vonatkozó egyedi intézkedések alapján a 16., 17. és 19. cikkel összhangban behozott nyersanyagból előállított feldolgozott termékek exportját, illetve más térségbe szállítását szándékozó feldolgozóknak ki kell nyilvánítaniuk e tevékenységben való részvételi szándékukat, és meg kell jelölniük a feldolgozó üzem helyét.

(4) Az 1454/2001/EK rendelet 3. cikke (5) bekezdése második albekezdésének értelmében, az e cikk (2) bekezdésének első albekezdésében említett nyilvántartásba vétel kérelmezésekor a feldolgozatlan termékeket vagy e rendelet 20. cikkében előírt helyi csomagolásból származó termékeket reexportálni szándékozó kereskedőknek ki kell nyilvánítaniuk e tevékenységben való részvételi szándékukat és adott esetben meg kell jelölniük a feldolgozó üzem helyét.

10. cikk

A kereskedők által bemutatandó okmányok; az engedélyek és bizonyítványok érvényessége

(1) A 4. cikk (2) bekezdése, az 5. cikk (4) bekezdése, a 7. cikk (7) bekezdése, a 14. és 15. cikk alapján a hatáskörrel rendelkező hatóságok elfogadják a kereskedők által minden szállítmány esetében bemutatott engedély és bizonyítvány iránti kérelmeket, amennyiben azokhoz csatolják az eredeti vásárlási számlát vagy annak hitelesített másolatát, továbbá a következő dokumentumok eredetijét vagy hiteles másolatát:

- a hajórakjegy, illetve a légi fuvarlevél,

- a harmadik országokból származó termékek tekintetében a származási bizonyítvány, a Közösségből származó termékek tekintetében a 2454/93/EGK bizottsági rendelet [13] 315. cikke (1) és (2) bekezdésének feltételei alapján a T2L okmány, illetve a T2LF okmány.

A vásárlást igazoló számlát, a hajórakjegyet, illetve a légi fuvarlevelet a kérelmező nevére kell kiállítani.

(2) Az engedélyek és bizonyítványok érvényességi idejét a szállítás ideje alapján kell meghatározni. Különleges esetekben, amikor a szállítási időt komoly és előre nem látható nehézségek befolyásolják, a hatáskörrel rendelkező hatóság ezt az időt meghosszabbíthatja, de az érvényességi idő így is legfeljebb az engedély vagy bizonyítvány kiállításának napjától számított két hónapig terjedhet.

11. cikk

Az engedélyek és bizonyítványok, illetve az áruk bemutatása; az engedélyek és bizonyítványok átruházásának tilalma

(1) Az ellátásra vonatkozó egyedi intézkedések hatálya alá tartozó termékekre vonatkozóan, a vámkezelés elvégzése érdekében a behozatali engedélyeket, mentességi bizonyítványokat és támogatási bizonyítványokat az áruk kirakodásának időpontjától számított 15 munkanapon belül be kell mutatni a vámhatóságnak. A hatáskörrel rendelkező hatóságok csökkenthetik ezt az időtartamot.

Az Azori-szigeteken, Madeirán és a Kanári-szigeteken aktív feldolgozás vagy vámraktározás hatálya alá eső termékek esetében, amelyeket azt követően ott szabad forgalomba bocsátottak, a 15 napos maximális időtartam az első albekezdésben említett engedélyek és bizonyítványok kérelmezésének napján kezdődik.

(2) Az árukat a bemutatott engedélyeknek vagy bizonyítványoknak megfelelően ömlesztve vagy tételenként kell bemutatni.

Az engedélyeket és bizonyítványokat a vámkezeléskor, kizárólag egyetlen műveletre használják fel.

(3) Az engedélyek és bizonyítványok nem ruházhatók át.

12. cikk

A termékek minősége

Csak a 800/1999/EK bizottsági rendelet [14] 21. cikke (1) bekezdése értelmében megfelelő és tisztességes piaci minőségű termékek jogosultak az ellátásra vonatkozó egyedi intézkedések szerinti kedvezményekre.

A termékeknek az első bekezdésben megállapított követelményeknek való megfelelését a Közösségben hatályban lévő szabványokkal és gyakorlattal összhangban, legkésőbb az első forgalomba hozatalkor kell megvizsgálni.

Amennyiben valamely termékről megállapítják, hogy az első bekezdésben megállapított követelményeknek nem felel meg, az ellátásra vonatkozó egyedi intézkedések kedvezményeire való jogosultságát vissza kell vonni, és a megfelelő mennyiséget az előzetes ellátási mérlegben jóvá kell írni. Amennyiben a támogatást a 7. cikkel összhangban engedélyezték, a támogatást vissza kell téríteni. Amennyiben a behozatal a 4. és 5. cikkel összhangban történt, a behozatali vámot ki kell fizetni, hacsak az érintett fél bizonyítékot nem szolgáltat arra vonatkozóan, hogy a termékek újrakivitelre vagy megsemmisítésre kerültek.

13. cikk

Biztosíték letétbe helyezése

Az engedélyek és bizonyítványok kérelmezésekor biztosítékadás nem megkívánt.

A 26. cikk sérelme nélkül, különleges esetekben és e rendelet megfelelő alkalmazásához szükséges mértékben, a hatáskörrel rendelkező hatóságok kérhetik a nyújtott kedvezmény összegével megegyező biztosíték letétbe helyezését. Ilyen esetekben az 1291/2000/EK rendelet 35. cikkének (1) és (4) bekezdését kell alkalmazni.

14. cikk

Az engedély és bizonyítvány iránti kérelmek számának jelentős emelkedése

(1) Amennyiben az előzetes ellátási mérleghez képest valamely adott termék tekintetében a behozatali engedélyek, mentességi bizonyítványok vagy támogatási bizonyítványok kérelmezése olyan számottevően megemelkedik, amely veszélyeztetheti az ellátásra vonatkozó egyedi intézkedések egy vagy több célkitűzésének megvalósítását, a hatáskörrel rendelkező hatóságok azonnal tájékoztatják a Bizottságot, megadva az érintett legkülső régiók ellátási szükségleteire vonatkozó összes lényeges információt.

A hatáskörrel rendelkező hatóságokkal való egyeztetést követően a Bizottság megtesz minden szükséges intézkedést az érintett legkülső régió alapvető termékekkel történő ellátásának biztosítása érdekében, a rendelkezésre álló ellátás és az elsőbbséget élvező ágazatok igényeinek figyelembe vételével.

(2) Az engedélyek és bizonyítványok kiadásának korlátozása esetén alkalmazott szükséges intézkedések sérelme nélkül, a hatáskörrel rendelkező hatóságok minden folyamatban lévő kérelmezésre vonatkozóan egységes százalékos csökkentést alkalmaznak.

(3) Az (1) és (2) bekezdést a hatáskörrel rendelkező hatóságokkal való egyeztetést követően, az egyes ágazatokban a nagyobb nehézségek leküzdésére alkalmazott különleges intézkedések sérelme nélkül kell alkalmazni.

15. cikk

Az egy engedély vagy bizonyítvány iránti kérelemre jutó maximális mennyiség rögzítése

Az érintett legkülső régió piacán a zavarok elkerüléséhez szigorúan szükséges mértékben, illetve az ellátásra vonatkozó egyedi intézkedések zavartalan működésére vélhetően káros spekulatív műveletek elkerülésére, az engedély vagy bizonyítvány iránti kérelmek tekintetében a hatáskörrel rendelkező hatóságok meghatároznak egy maximális mennyiséget.

E cikk alkalmazásának eseteiről a hatáskörrel rendelkező hatóságok haladéktalanul értesítik a Bizottságot.

VI. FEJEZET KÜLÖNLEGES RENDELKEZÉSEK

1. SZAKASZ Franciaország tengerentúli megyéi

16. cikk

Továbbszállítás és újrakivitel

(1) Azok a feldolgozók, akik az ellátásra vonatkozó egyedi intézkedések által biztosított kedvezményben részesülő nyersanyagot tartalmazó feldolgozott termékekre vonatkozóan a 9. cikk (3) bekezdésének megfelelően kinyilvánították a regionális kereskedelem keretében kiviteli, illetve a hagyományos kereskedelmi folyamatok keretében szállítási szándékukat, ezt a Bizottság által az 1452/2001/EK rendelet 23. cikkének (2) bekezdésével összhangban megállapított éves mennyiségi határokon belül tehetik meg. Az illetékes hatóságok megteszik a szükséges intézkedéseket annak biztosítására, hogy ezek a műveletek a megállapított éves mennyiségeket ne haladják meg.

Az ellátásra vonatkozó egyedi intézkedések hatálya alatt Franciaország tengerentúli megyéibe szállított, a hajókon és repülőgépeken élelmiszerként felhasználandó termékek helyi fogyasztásra szánt termékeknek minősülnek.

(2) Az (1) bekezdésben említett termékektől eltérő feldolgozott termékmennyiségek exportját vagy szállítását a hatáskörrel rendelkező hatóságok csak abban az esetben engedélyezhetik, ha az érintett termékekkel kapcsolatban igazolták, hogy azok nem tartalmaznak az ellátásra vonatkozó egyedi intézkedések hatálya alatt behozott vagy beléptetett nyersanyagot.

Az első albekezdésben említett igazolás hitelességének biztosítása érdekében a hatáskörrel rendelkező hatóságok végrehajtják a szükséges ellenőrzéseket, és adott esetben visszatéríttetik az ellátásra vonatkozó egyedi intézkedések hatálya alatt nyújtott kedvezményeket.

(3) A Bizottság által az 1452/2001/EK rendelet 23. cikkének (2) bekezdésével összhangban meghatározott mennyiségi határokon belül a regionális kereskedelmi exporttal vagy hagyományos áruszállítással járó feldolgozási műveleteknek értelemszerűen, a szokásos kezelési módok kivételével, eleget kell tenniük az aktív feldolgozással kapcsolatos intézkedésekben meghatározott feldolgozási feltételeknek és a 2913/92/EGK tanácsi rendeletben [15] és a 2454/93/EGK rendeletben meghatározott vámfelügyelet melletti feldolgozási eljárásnak.

2. SZAKASZ Azori-szigetek és Madeira

17. cikk

Továbbszállítás és újrakivitel

(1) Azok a feldolgozók, akik az ellátásra vonatkozó egyedi intézkedések által biztosított kedvezményben részesülő nyersanyagot tartalmazó feldolgozott termékekre vonatkozóan a 9. cikk (3) bekezdésének megfelelően kinyilvánították a regionális kereskedelem keretében kiviteli, illetve a hagyományos kereskedelmi folyamatok keretében szállítási szándékukat, ezt a Bizottság által az 1453/2001/EK rendelet 35. cikkének (2) bekezdésével összhangban megállapított éves mennyiségi határokon belül tehetik meg. Az illetékes hatóságok megteszik a szükséges intézkedéseket annak biztosítására, hogy ezek a műveletek a megállapított éves mennyiségeket ne haladják meg.

Az ellátásra vonatkozó egyedi intézkedések hatálya alatt az Azori-szigetekre és Madeirára szállított, a hajókon és repülőgépeken élelmiszerként felhasználandó termékek helyi fogyasztásra szánt termékeknek minősülnek.

(2) Az (1) bekezdésben említett termékektől eltérő feldolgozott termékmennyiségek exportját vagy szállítását a hatáskörrel rendelkező hatóságok csak abban az esetben engedélyezhetik, ha az érintett termékekkel kapcsolatban igazolták, hogy azok nem tartalmaznak az ellátásra vonatkozó egyedi intézkedések hatálya alatt behozott vagy beléptetett nyersanyagot.

Az első albekezdésben említett igazolás hitelességének biztosítása érdekében a hatáskörrel rendelkező hatóságok végrehajtják a szükséges ellenőrzéseket, és adott esetben visszatéríttetik az ellátásra vonatkozó egyedi intézkedések hatálya alatt nyújtott kedvezményeket.

(3) A Bizottság által az 1453/2001/EK rendelet 35. cikkének (2) bekezdésével összhangban meghatározott mennyiségi határokon belül a regionális kereskedelmi exporttal vagy hagyományos áruszállítással járó feldolgozási műveleteknek értelemszerűen, a szokásos kezelési módok kivételével, eleget kell tenniük az aktív feldolgozással kapcsolatos intézkedésekben meghatározott feldolgozási feltételeknek és a 2913/92/EGK tanácsi rendeletben és a 2454/93/EGK rendeletben meghatározott vámfelügyelet melletti feldolgozási eljárásnak.

18. cikk

Cukor

Az 1260/2001/EK rendelet 10. cikkének (1) bekezdésében említett időszak alatt, az említett rendelet 13. cikkében megjelölt, a 2760/81/EGK bizottsági rendelet [16] vonatkozó előírásaival összhangban exportált, és a Madeirán történő fogyasztásra az 1701 KN-kód alá tartozó fehércukor formájában, illetve az Azori-szigeteken történő fogyasztásra az 17011210 KN-kód alá tartozó nyers cukor formájában behozott "C" cukor, az ebben a rendeletben szereplő előírások értelmében a 3. cikkben említett előzetes ellátási mérleg keretein belül a behozatali vámmentességi rendszer által biztosított kedvezményekben részesül.

3. SZAKASZ Kanári-szigetek

19. cikk

Továbbszállítás és újrakivitel

(1) Azok a feldolgozók, akik az ellátásra vonatkozó egyedi intézkedések által biztosított kedvezményben részesülő nyersanyagot tartalmazó feldolgozott termékekre vonatkozóan a 9. cikk (3) bekezdésének megfelelően kinyilvánították a regionális kereskedelem keretében kiviteli, illetve a hagyományos kereskedelmi folyamatok keretében szállítási szándékukat, ezt a mellékletben megállapított éves mennyiségi határokon belül tehetik meg. Az illetékes hatóságok megteszik a szükséges intézkedéseket annak biztosítására, hogy ezek a műveletek a megállapított éves mennyiségeket ne haladják meg.

Az ellátásra vonatkozó egyedi intézkedések hatálya alatt a Kanári-szigetekre szállított, a hajókon és repülőgépeken élelmiszerként felhasználandó termékek helyi fogyasztásra szánt termékeknek minősülnek.

(2) Az (1) bekezdésben említett termékektől eltérő feldolgozott termékmennyiségek exportját vagy szállítását a hatáskörrel rendelkező hatóságok csak abban az esetben engedélyezhetik, ha az érintett termékekkel kapcsolatban igazolták, hogy azok nem tartalmaznak az ellátásra vonatkozó egyedi intézkedések hatálya alatt behozott vagy beléptetett nyersanyagot.

Az első albekezdésben említett igazolás hitelességének biztosítása érdekében a hatáskörrel rendelkező hatóságok végrehajtják a szükséges ellenőrzéseket, és adott esetben visszatéríttetik az ellátásra vonatkozó egyedi intézkedések hatálya alatt nyújtott kedvezményeket.

(3) A mellékletben meghatározott mennyiségi határokon belül a regionális kereskedelmi exporttal vagy hagyományos áruszállítással járó feldolgozási műveleteknek értelemszerűen, a szokásos kezelési módok kivételével, eleget kell tenniük az aktív feldolgozással kapcsolatos intézkedésekben meghatározott feldolgozási feltételeknek és a 2913/92/EGK tanácsi rendeletben és a 2454/93/EGK rendeletben meghatározott vámfelügyelet melletti feldolgozási eljárásnak.

20. cikk

A feldolgozatlan termékek, illetve a helyben csomagolt termékek újrakivitele

Az 1454/2001/EK rendelet 3. cikkének (5) bekezdése második albekezdése szerint az ellátásra vonatkozó egyedi intézkedések által nyújtott kedvezményekben részesülő feldolgozatlan termékek vagy a helyi kiszerelésű csomagolt termékek újrakivitelre kerülhetnek a következő követelmények figyelembevételével:

a) "az 1454/2001/EK rendelet 3. cikkének (5) bekezdése szerint exportált termékek" szavakat be kell jegyezni az egységes vámokmány (EV) 31. rovatába;

b) a vámmentességben részesülő és újrakivitelre került termékmennyiségeket az előzetes ellátási mérlegben jóvá kell írni;

c) e termékek export-visszatérítésre nem jogosultak;

d) a támogatásban részesült, majd újrakivitelre került termékmennyiségeket az előzetes ellátási mérlegben jóvá kell írni, és a nyújtott támogatást vissza kell téríteni;

e) e termékek export-visszatérítésre jogosultak;

f) amennyiben fennáll annak a kockázata, hogy az e cikk alá sorolt termékek újrakivitelének számottevő növekedése veszélyeztetheti a Kanári-szigetek rendszeres ellátását, a hatáskörrel rendelkező hatóságok korlátozhatják a mennyiségeket oly módon, hogy biztosítsák az érintett ágazatok legfontosabb szükségleteinek kielégítését.

A spanyol hatóságok a végrehajtást megelőzően azonnal tájékoztatják a Bizottságot ezen rendelkezések alkalmazásának érdekében tervezett intézkedésekről és ezeknek az intézkedéseknek az okairól. A Bizottság erről tájékoztatja a többi tagállamot.

A fenti bekezdésekben foglaltakat az egyes ágazatokban a kényes nehézségek leküzdésére alkalmazott különleges intézkedések sérelme nélkül kell alkalmazni.

21. cikk

Cukor

Az 1260/2001/EK rendelet 10. cikkének (1) bekezdésében említett időszak alatt, az említett rendelet 13. cikkében megjelölt, a 2760/81/EGK rendelet vonatkozó előírásaival összhangban exportált, és a Kanári-szigeteken történő fogyasztásra az 1701 KN-kód alá tartozó fehér cukor formájában behozott "C" cukor, az ebben a rendeletben szereplő előírások értelmében a 3. cikkben említett előzetes ellátási mérleg keretein belül a behozatali vámmentességi rendszer által biztosított kedvezményekben részesül.

VII. FEJEZET ÉRTESÍTÉSEK ÉS JELENTÉS

22. cikk

Értesítések

A hatáskörrel rendelkező hatóságok legkésőbb minden hónap ötödik napjáig értesítik a Bizottságot a naptári referenciaév előző hónapjára vonatkozó következő adatokról, termékenként és KN-kódok, illetve adott esetben a különleges rendeltetési hely szerinti bontásban:

a) a mennyiségek annak megfelelően megkülönböztetve, hogy harmadik országokból importálták, vagy a Közösségből szállították azokat;

b) a támogatás összege és a ténylegesen kifizetett költségek termékenként és adott esetben a különleges rendeltetési hely szerint;

c) a mennyiségek, amelyekre az engedélyeket vagy bizonyítványokat nem használták fel, az engedély- vagy bizonyítványkategória szerinti megkülönböztetésben;

d) bármely, az 1453/2001/EK és az 1454/2001/EK rendeletek szerinti hagyományos mennyiségek keretein belül a feldolgozást követően exportált mennyiség;

e) bármely, az 1452/2001/EK, az 1453/2001/EK és az 1454/2001/EK rendeletek szerinti hagyományos mennyiségek keretein belül a feldolgozást követően elszállított mennyiség;

f) bármely, feldolgozatlanul vagy az 1454/2001/EK rendelet szerint helyben csomagolt újrakivitelre került mennyiség;

g) bármely, az 1452/2001/EK és az 1453/2001/EK rendelet szerint a regionális kereskedelem támogatására exportált mennyiség;

h) valamely termékkategóriára vonatkozó teljes mennyiségen belüli átcsoportosítások és az előzetes ellátási mérleg módosításai ezen időszak alatt;

i) a rendelkezésre álló egyenleg és a kihasználtsági arány.

Az adatokat a felhasznált engedélyek vagy bizonyítványok alapján kell szolgáltatni.

23. cikk

Jelentések

Minden évben legkésőbb június 30-ig az előző évre vonatkozóan a hatáskörrel rendelkező hatóságok éves végrehajtási jelentést küldenek a Bizottság részére az 1452/2001/EK rendelet 27. cikkének (1) bekezdésében, az 1453/2001/EK rendelet 39. cikkének (1) bekezdésében és az 1454/2001/EK rendelet 25. cikkének (1) bekezdésében említett formában.

A jelentéseknek különösen a következőket kell tartalmazniuk:

a) a jelentős társadalmi-gazdasági és mezőgazdasági folyamatok;

b) az összes intézkedés végrehajtására vonatkozó, rendelkezésre álló fizikai és pénzügyi adatok összefoglalása, amelyet az adatok elemzése és adott esetben azon ágazat bemutatása és elemzése egészít ki, amelyre az intézkedések vonatkoznak;

c) a különleges és általános célkitűzésekkel kapcsolatban az intézkedések és prioritások alakulása, számszerűsített mutatók használatával;

d) rövid beszámoló az intézkedések működtetésében és végrehajtásában felmerült összes fontosabb problémáról;

e) valamennyi említett intézkedés eredményeinek vizsgálata, figyelembe véve azok kölcsönös összefüggéseit;

f) az ellátásra vonatkozó egyedi intézkedések tekintetében, az áralakulással kapcsolatos adatok és a nyújtott támogatás továbbhárításának elemzése.

24. cikk

Az előlegek csökkentése

A költségvetési fegyelem általános szabályainak sérelme nélkül, amennyiben a tagállamok által a 22. és 23. cikk szerint a Bizottsághoz eljuttatott információk hiányosak, vagy a határidőt nem tartották be, a Bizottság átmenetileg és átalányalapon a mezőgazdasági kiadások lekönyvelésekor az előlegeket csökkentenie kell.

VIII. FEJEZET ELLENŐRZÉSEK ÉS BÜNTETÉSEK

25. cikk

Ellenőrzések

(1) Az érintett legkülső régiókban a mezőgazdasági termékek importja, belépése, exportja, elszállítása, újrakivitele és továbbszállítása tekintetében végrehajtott fizikai ellenőrzések a 11. cikknek megfelelően bemutatott engedélyek és bizonyítványok legalább 5 %-nak megfelelő reprezentatív mintára terjednek ki.

A fizikai ellenőrzéseket értelemszerűen a 386/90/EGK bizottsági rendeletben [17] megállapított eljárással összhangban kell elvégezni.

(2) Különleges esetekben a Bizottság kérheti, hogy az ellenőrzéseket a fenti százalékos aránytól eltérő mintán végezzék el.

26. cikk

Büntetések

(1) A vis maior és az éghajlati rendellenesség esetének kivételével, amennyiben valamely kereskedő nem tartja be a 9. cikk alá eső kötelezettségvállalásokat, a nemzeti jog szerinti bármely büntetés sérelme nélkül a hatáskörrel rendelkező hatóságok:

- a nyújtott kedvezményt visszatéríttetik a behozatali engedély, mentességi bizonyítvány vagy támogatási bizonyítvány jogosultjától;

- a kötelezettségek megszegésének súlyától függően a nyilvántartásba vételt ideiglenesen felfüggesztik vagy visszavonják.

Az a) pontban említett kedvezmény megegyezik a behozatali vámmentesség összegével vagy a támogatás összegével.

(2) A vis maior és az éghajlati rendellenesség esetének kivételével, amennyiben az engedély vagy bizonyítvány jogosultja nem hajtja végre a tervezett behozatalt vagy beléptetést, az engedély vagy bizonyítvány kérelmezésére vonatkozó jogosultságát az engedély vagy bizonyítvány érvényességének lejártától számított hatvan napos időszakra fel kell függeszteni. A felfüggesztési időszakot követően az újabb engedély vagy bizonyítvány kiadása a hatáskörrel rendelkező hatóságok által meghatározott időszak alatt a nyújtott kedvezmény összegével megegyező biztosíték letételéhez kötött.

(3) A hatáskörrel rendelkező hatóságok elfogadják a végrehajtás teljes vagy részleges elmulasztása, vagy a kiadott engedélyek és bizonyítványok érvénytelenítése, illetve a nyújtott kedvezmény visszatérítése miatt rendelkezésre álló bármely termékmennyiség újrafelhasználásához szükséges intézkedéseket.

IX. FEJEZET NEMZETI RENDELKEZÉSEK

27. cikk

A hatáskörrel rendelkező hatóságok elfogadják az ellátásra vonatkozó egyedi intézkedéseknek a tényleges folyamat során történő működtetéséhez és felügyeletéhez szükséges kiegészítő szabályokat.

A hatáskörrel rendelkező hatóságok a hatálybalépést megelőzően értesítik a Bizottságot az első bekezdés értelmében végrehajtani szándékozott valamennyi intézkedésről.

X. FEJEZET ÁTMENETI ÉS ZÁRÓ RENDELKEZÉSEK

28. cikk

Hatályon kívül helyezés

(1) A 131/92/EGK, az 1696/92/EGK és a 2790/94/EK rendeletek hatályukat vesztik.

A hatályon kívül helyezett rendeletekre való hivatkozásokat erre a rendeletre való hivatkozásként kell értelmezni.

(2) A 131/92/EGK rendelet 1., 2., 2a. és 3. cikkét és az 1696/92/EGK rendelet 1., 2., 3. és 4 cikkét 2002. június 30-ig kell alkalmazni.

29. cikk

Átmeneti rendelkezések

(1) E rendelet hatálybalépését követő harminc napig a hatáskörrel rendelkező hatóságok a 9. cikk szerinti nyilvántartásba vételi kérelmet benyújtó kereskedők kérésére, a 10. cikk feltételeire figyelemmel adhatnak ki engedélyt vagy bizonyítványt, amennyiben a szóban forgó engedély vagy bizonyítvány iránti kérelmet a 10. cikk (1) bekezdésében foglaltaknak megfelelően nyújtották be.

Az engedélyek vagy bizonyítványok kiadása biztosíték letétbe helyezéséhez kötött.

(2) A 131/92/EGK, az 1696/92/EGK és a 2790/94/EK rendeletek alapján kiadott azon engedélyek és bizonyítványok, amelyeket érvényességük lejártáig nem használtak ki teljes mértékben, a fennmaradó mennyiségeket illetően az (1) bekezdésben foglaltaknak megfelelően kicserélhetők vagy a biztosíték felszabadítása mellett érvényteleníthetők.

30. cikk

Hatálybalépés

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

A rendeletet 2002. január 1-jétől kell alkalmazni. Mindazonáltal

- a 6. cikk harmadik és negyedik bekezdését 2002. július 1-jétől kell alkalmazni,

- a 4., 5., 7., 9., 10., 11., 13., 14., 15., 26., 27. és 28. cikket Franciaország tengerentúli megyéiben, az Azori-szigeteken és Madeirán 2002. július 1-jéig nem kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2001. december 28-án.

a Bizottság részéről

Franz Fischler

a Bizottság tagja

[1] HL L 198., 2001.7.12., 11. o.

[2] HL L 198., 2001.7.12., 26. o.

[3] HL L 198., 2001.7.12., 45. o.

[4] HL L 15., 1992.1.22., 13. o.

[5] HL L 255., 1996.9.6., 3. o.

[6] HL L 179., 1992.7.1., 6. o.

[7] HL L 238., 1993.9.23., 24. o.

[8] HL L 296., 1994.11.17., 23. o.

[9] HL L 192., 1999.7.24., 19. o.

[10] HL L 152., 2000.6.24., 1. o.

[11] HL L 217., 1992.7.31., 71. o.

[12] HL L 178., 2001.6.30., 1. o.

[13] HL L 253., 1993.10.11., 1. o.

[14] HL L 102., 1999.4.17., 11. o.

[15] HL L 302., 1992.10.19., 1. o.

[16] HL L 262., 1981.9.16., 14. o.

[17] HL L 42., 1990.2.16., 6. o.

--------------------------------------------------

MELLÉKLET

A Kanári-szigetekről a hagyományos export és áruszállítások keretében exportálható vagy elszállítható feldolgozott termékek maximális mennyisége

(9. cikk (3) bekezdés és 19. cikk)

(kilogramm (vagy liter *)) |

KN-kód | az EK területére | harmadik országba |

040210 | – | 54000 |

040221 | 64000 | 11000 |

040229 | – | 33000 |

040291 | 3000 | 3000 |

040299 | 1000 | 1000 |

040310 | – | 7000 |

040390 | 1000 | 1000 |

0405 | 6000 | 12000 |

040610 | 17000 | 119000 |

040630 | 2000 | 5000 |

040640 | 2000 | 1000 |

040690 | 25000 | 14000 |

071021 | – | 1000 |

071022 | 1000 | 1000 |

071030 | 2000 | 1000 |

071040 | 1000 | 1000 |

071080 | 4000 | 16000 |

071090 | – | 1000 |

071120 | – | 1000 |

071140 | – | 1000 |

081190 | 1000 | 1000 |

081290 | 3000 | 1000 |

081350 | 1000 | 1000 |

110100 | 105000 | 1000 |

110220 | 13000 | 6000 |

110290 | 1000 | 1000 |

110419 | 4000 | 1000 |

110500 | – | 1000 |

150790 | – | 300000 |

15149090 | – | 3000000 |

160100 | 10000 | 44000 |

160241 | 13000 | 1000 |

160249 | 16000 | 39000 |

160250 | – | 50000 |

160413 | 2712000 | 2027000 |

160414 | 552000 | 18000 |

170290 | 675000 | 6000 |

170410 | 19000 | 20000 |

170490 | 648000 | 293000 |

180400 | – | 1000 |

180500 | 1000 | 45000 |

180610 | 4000 | 58000 |

180620 | 1000 | 25000 |

180631 | 1000 | 4000 |

180690 | 30000 | 38000 |

190120 | 1140000 | – |

190190 | 2521000 | 45000 |

190211 | 1000 | 2000 |

190219 | 1000 | 47000 |

190220 | – | 1000 |

190230 | 1000 | 37000 |

190300 | – | 1000 |

190410 | 3000 | 2000 |

190490 | – | 1000 |

190520 | – | 1000 |

190530 | 45000 | 132000 |

190540 | 1000 | 3000 |

190590 | 15000 | 43000 |

200410 | 22000 | 1000 |

200490 | 4000 | 72000 |

200510 | 1000 | 63000 |

220520 | 57000 | 1000 |

200540 | 2000 | 19000 |

200559 | 2000 | – |

200560 | 34000 | 1000 |

200570 | 9000 | 3000 |

200580 | 1000 | 5000 |

200590 | 20000 | 27000 |

200600 | 5000 | 27000 |

200710 | 3000 | 2000 |

200791 | 3000 | 8000 |

200799 | 463000 | 7000 |

200819 | 1000 | 1000 |

200820 | 18000 | 38000 |

200830 | 10000 | 1000 |

200850 | 2000 | 1000 |

200860 | 1000 | 1000 |

200870 | 5000 | 1000 |

200892 | 104000 | 12000 |

200899 | 224000 | 1000 |

200919 | 18000 | 24000 |

200930 | – | 10000 |

200940 | 9000 | 7000 |

200960 | – | 1071000 |

200970 | 2000 | 3000 |

200980 | 11000 | 18000 |

200990 | 16000 | 12000 |

210110 | 5000 | 3000 |

210120 | 1000 | 1000 |

210130 | 1000 | – |

210210 | 1000 | 28000 |

210220 | – | 2000 |

210230 | – | 3000 |

210310 | – | 2000 |

210320 | 22000 | 35000 |

210330 | 1000 | 3000 |

210390 | 30000 | 61000 |

210410 | 22000 | 193000 |

210420 | 1000 | 595000 |

210500 | 167000 | 505000 |

210610 | 3000 | 28000 |

210690 | 8000 | 13000 |

220210 | *5000000 | *203000 |

220290 | *3000000 | *799000 |

220300 | *70000 | *157000 |

220510 | *47000 | *1000 |

220590 | *17187000 | *3295000 |

220840 | *47000 | *43000 |

220850 | *9000 | *7000 |

220890 | *190000 | *17000 |

220900 | – | *18000 |

230120 | 20610000 | 18654000 |

230990 | 20000 | 1525000 |

300210 | 8000 | 1000 |

300220 | 1000 | 1000 |

300290 | 1000 | 1000 |

300420 | 1000 | 3000 |

300450 | 1000 | – |

300490 | 51000 | 18000 |

300510 | 1000 | 2000 |

300590 | 2000 | 1000 |

320300 | 1000 | 1000 |

330749 | 1000 | 14000 |

330790 | 7000 | 6000 |

340119 | 2000 | 9000 |

340213 | 5000 | – |

340220 | 135000 | 69000 |

340290 | 40000 | 62000 |

340319 | 7000 | 1000 |

340530 | 1000 | 1000 |

340540 | 2000 | 6000 |

390110 | 195000 | 32000 |

390120 | 80000 | 76000 |

390421 | 49000 | 180000 |

390950 | 2000 | 47000 |

391290 | 7000 | 1000 |

391721 | 195000 | 11000 |

391723 | 20000 | 10000 |

391732 | 65000 | 68000 |

391739 | 33000 | 2000 |

391740 | 270000 | 65000 |

391910 | 860000 | 30000 |

392010 | 2100000 | 2000 |

392020 | 310000 | 8000 |

392099 | 340000 | – |

392190 | 20000 | 70000 |

392310 | 49000 | 59000 |

392321 | 727000 | 356000 |

392329 | 23000 | 72000 |

392330 | 180000 | 35000 |

392340 | 18000 | 25000 |

392390 | 1000 | 13000 |

392410 | 6000 | 5000 |

392490 | 10000 | 4000 |

392690 | 132000 | 198000 |

482311 | 1000 | 3000 |

482351 | 9000 | 15000 |

482359 | 6000 | 3000 |

--------------------------------------------------